Geen voorraad vir drankwinkels wat regulasies verontagsaam(Argieffoto: Unsplash) Die Suid-Afrikaanse alkoholbedryf het aflewerings aan 44 drankwinkels in die Wes-Kaap gestaak nadat die provinsiale owerhede dié winkels se lisensies weens oortredings van afsonderingsregulasies opgeskort het. Die alkoholbedryf het skrywes aan die onderskeie eienaars van dié drankwinkels gerig om hulle oor die besluit in te lig. “Die alkoholbedryf het sterk standpunt hieroor ingeneem: Indien ŉ handelaar nie die regulasies nakom nie en sy lisensie verloor, is gesamentlik ooreengekom dat ons sal ophou om dienste en voorraad aan hulle te lewer,” sê Kurt Moore, uitvoerende hoof van die Suid-Afrikaanse Vereniging van Drankhandelsname (Salba). Patricia Pillay, ŉ uitvoerende direkteur van die Verbruikersgoedereraad van Suid-Afrika (VGSA), sê op haar beurt die alkoholbedryf is daartoe verbind om nou saam met die regering en handelaars te werk om te verseker regulasies word nagekom. Dié regulasies sluit in dat drankwinkels net 50% van hul kapasiteit klante sal toelaat, die dra van gesigmaskers deur kliënte en beperkte tye waartydens handel gedryf mag word. Drank mag ook nie aan ooglopend besope klante, minderjariges of swanger vroue verkoop word nie. Drankverkope vir tuisverbruik word tans van Maandag tot Vrydag tussen 09:00 tot 17:00 toegelaat. Alkohol mag slegs op gelisensieerde plekke op die perseel gebruik word en slegs indien streng aan die aandklokreël voldoen word. Die alkoholbedryf doen nou ’n beroep op klante om enige oortreding van die regulasies deur drankwinkels by 0800 014 856 aan te meld. “Ons doen ŉ beroep op handelaars en verbruikers om by die afsonderingsreëls te hou en te sorg dat drankverwante aangeleenthede nie bydra tot die verspreiding van infeksies en onnodige las op die gesondheidstelsel nie,” sê Moore.